## Pravilnik o službenoj iskaznici i znački vodopravnih inspektora

### NN 17/2007 (12.2.2007.), Pravilnik o službenoj iskaznici i znački vodopravnih inspektora

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**678**

Na temelju članka 189. stavka 2. Zakona o vodama (»Narodne novine«, broj 107/95
i 150/05) ministar poljoprivrede, šumarstva i vodnoga gospodarstva donosi

## PRAVILNIK

### O SLUŽBENOJ ISKAZNICI I ZNAČKI VODOPRAVNIH INSPEKTORA

Članak 1.

Ovim se Pravilnikom propisuju obrazac službene iskaznice te oblik i izgled
službene značke i poveza državnih vodopravnih inspek­tora Ministarstva
poljoprivrede, šumarstva i vodnoga gospodarstva (u daljnjem tekstu:
Ministarstvo) i područnih vodopravnih inspek­tora u uredima državne uprave u
županijama ili u Gradu Zagrebu (u daljem tekstu: vodopravni inspektor), način
izdavanja službene iskaznice i značke vodopravnog inspektora te način vođenja
očevidnika o izdanim i vraćenim službenim iskaznicama i značkama vodopravnog
inspektora.

Članak 2.

(1) Službena iskaznica vodopravnog inspektora (u daljnjem tekstu: službena
iskaznica) izrađuje se tehnikom »zaštitnog tiska« u obliku plastične kartice
pravokutnog oblika veličine 55 mm × 85 mm, od polikarbonatnog materijala u
nijansama bijele, zelene, plave i žute boje.
(2) Obrasci službenih iskaznica tiskani su uz ovaj Pravilnik i njegov su
sastavni dio.

Članak 3.

Obrazac službene iskaznice državnog vodopravnog inspektora (prilog 1) sadrži:
1. na prednjoj strani:
a) na gornjoj lijevoj strani: grb Republike Hrvatske,
b) desno od grba Republike Hrvatske, natpis: »REPUBLIKA HR­VATSKA«,
c) ispod njega natpis: »MINISTARSTVO POLJOPRIVREDE, ŠUMARSTVA I VODNOGA
GOSPODARSTVA«,
d) naziv: »SLUŽBENA ISKAZNICA VODOPRAVNOG INSPEK­TORA«,
e) ime i prezime vodopravnog inspektora,
f) na desnoj strani: mjesto za fotografiju veličine 28 × 32 mm,
g) broj iskaznice.
2. na poleđini:
a) tekst o ovlastima nositelja službene iskaznice,
b) evidencijski broj,
c) nadnevak izdavanja,
d) mjesto za pečat i potpis ovlaštene osobe Ministarstva.

Članak 4.

Obrazac službene iskaznice područnog vodopravnog inspektora (prilog 2) sadrži:

1. na prednjoj strani:
a) na gornjoj lijevoj strani: grb Republike Hrvatske,
b) desno od grba Republike Hrvatske, natpis: »REPUBLIKA HR­VATSKA«,
c) ispod njega natpis: »URED DRŽAVNE UPRAVE U ….. ŽUPANIJI« ili »GRAD ZAGREB«,
d) naziv: »SLUŽBENA ISKAZNICA VODOPRAVNOG INSPEK­TORA«,
e) ime i prezime vodopravnog inspektora,
f) na desnoj strani: mjesto za fotografiju veličine 28 × 32 mm,
g) broj iskaznice.
2. na poleđini:
a) tekst o ovlastima nositelja službene iskaznice,
b) evidencijski broj,
c) nadnevak izdavanja,
d) mjesto za pečat i potpis ovlaštene osobe ureda državne uprave u županiji ili
u Gradu Zagrebu.

Članak 5.

(1) Službena značka vodopravnog inspektora (u daljnjem tekstu: značka) izrađuje
se od metala: podloga je mjedena, a aplikacija sjajno niklana.
(2) Veličina značke je 60 × 55 mm.
(3) Značka ima oblik stiliziranoga kruga. U središtu značke, na pozlaćenom
prostoru, smješten je grb Republike Hrvatske, čija su polja izvedena u crvenom i
bijelom emajlu, a kruna u vidu reljefa, boje podloge. Na dijelu podloge koji
okružuje grb prikazan je zrakasti motiv. Središnji dio značke okružuje sjajni
niklani prsten na kojem je emajlom tamnoplave boje ispisan tekst: »VODOPRAVNA
INSPEKCIJA«. Grb Republike Hrvatske i niklani prsten okruženi su hrvatskim
pleterom, koji je izveden u mjedenom reljefu. Na vršnom dijelu značke istaknuta
su slova: »RH« (Republika Hrvatska), u boji podloge. Preko donje četvrtine
značke proteže se sjajna niklana lenta, jednake širine kao prsten oko
središnjega dijela značke, koja djelomično prekriva pleter. Na lenti je emajlom
tamnoplave boje ispisan četveroznamenkasti broj značke.
(4) Izgled značke tiskan je uz ovaj Pravilnik i njegov je sastavni dio (prilog
3).
(5) Za poleđinu značke pričvršćena je lisnata opruga od perne bronce.

Članak 6.

(1) Službena iskaznica i značka nose se u pripadajućem kož­nom povezu.
(2) Kožni povez iz stavka 1. ovoga članka crne je boje, trodijelni, s dvostrukim
pregibom. Veličina svakoga dijela je 8 × 12 cm.
(3) Na prednjoj stranici kožnog poveza državnog vodopravnog inspektora
zlatotiskom su otisnuti grb Republike Hrvatske te ispod njega, u tri retka,
natpis:
»REPUBLIKA HRVATSKAMINISTARSTVO POLJOPRIVREDE, ŠUMARSTVAI VODNOGA GOSPODARSTVA«.
(4) Na prednjoj stranici kožnog poveza područnog vodoprav­nog inspektora
zlatotiskom su otisnuti grb Republike Hrvatske te ispod njega natpis:
»REPUBLIKA HRVATSKAURED DRŽAVNE UPRAVE U … ŽUPANIJI«
ili
»REPUBLIKA HRVATSKAGRAD ZAGREB«.

Članak 7.

Službenu iskaznicu i značku s pripadajućim kožnim povezom, izdaje Ministarstvo.

Članak 8.

(1) Tajništvo Ministarstva vodi očevidnik o izdanim i vraćenim službenim
iskaznicama i značkama vodopravnih inspektora.
(2) Očevidnik iz stavka 1. ovoga članka sadrži:
1. evidencijski broj,
2. ime i prezime vodopravnog inspektora,
3. broj službene iskaznice,
4. broj značke,
5. klasifikacijsku oznaku i urudžbeni broj rješenja o postavljenju u zvanje
vodopravnog inspektora,
6. nadnevak izdavanja službene iskaznice i značke,
7. nadnevak vraćanja službene iskaznice i značke,
8. rubriku za potpis vodopravnog inspektora,
9. rubriku za napomene.

Članak 9.

Službena iskaznica vrijedi od dana njezina izdavanja do prestanka ovlaštenja za
obavljanje poslova vodopravnog inspektora.

Članak 10.

(1) Vodopravni inspektor koji izgubi službenu iskaznicu ili značku ili na drugi
način ostane bez službene iskaznice ili značke obvezan je o tome odmah
izvijestiti neposredno nadređenog služ­benika.
(2) Nova službena iskaznica ili značka izdat će se nakon što se u »Narodnim
novinama« oglasi da su službena iskaznica ili značka izgubljeni ili na drugi
način nestali i proglasi ih se nevažećima.
(3) Troškove oglašavanja u »Narodnim novinama« snosi vodopravni inspek­tor koji
je izgubio službenu iskaznicu ili značku ili je na drugi način ostao bez njih.
(4) U slučaju kad je gubitak ili nestanak službene iskaznice ili značke
posljedica namjere ili krajnje nepažnje inspektora, troškove izdavanja nove
službene iskaznice ili značke snosi sam vodopravni inspektor.

Članak 11.

(1) Vodopravni inspektor kojemu prestane državna služba ili koji bude postavljen
u drugo zvanje, obvezan je prilikom primitka rješenja o prestanku državne službe
ili postavljenju u drugo zvanje vratiti službenu iskaznicu i značku Tajništvu
Ministarstva.
(2) Vraćena službena iskaznica se poništava.
(3) Vraćena značka pohranjuje se u Tajništvu Ministarstva.
(4) Vodopravnom inspektoru će se privremeno, do okončanja postupka, oduzeti
službena iskaznica i značka ako se protiv njega vodi istraga ili je protiv njega
podignuta optužnica ili zbog drugih opravdanih razloga, ako postoji opasnost od
zlouporabe službene dužnosti.

Članak 12.

(1) Službene iskaznice i značke izdane u skladu s Pravilnikom o obrascima
službene iskaznice vodopravnih inspektora (»Narodne novine«, broj 20/98)
zamijenit će se službenim iskaznicama i znač­kama izdanim u skladu s ovim
Pravilnikom u roku od 60 dana od dana njegova stupanja na snagu.
(2) Odmah po primitku službene iskaznice i značke izdanih na temelju ovoga
Pravilnika, vodopravni inspektor je obvezan Tajništ­vu Ministarstva vratiti
službenu iskaznicu i značku koju je do tada koristio.
(3) Vraćene službene iskaznice i značke poništavaju se.

Članak 13.

Stupanjem na snagu ovoga Pravilnika prestaje važiti Pravilnik o obrascima
službene iskaznice vodopravnih inspektora (»Narodne novine«, broj 20/98 ).

Članak 14.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/07-01/7
Urbroj: 525-1-07-1
Zagreb, 1. veljače 2007.

Ministar
**Petar Čobanković**, v. r.

Prilog 1

![](dodatni/350838.gif)

Prilog 2

![](dodatni/350839.gif)

Prilog 3

IZGLED ZNAČKE
![](dodatni/350840.gif)

Pravilnik, NN 17/2007-678
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)